Source: https://onnsropo.dashofer.sk/onb/33/technicke-zhodnotenie-dlhodobeho-majetku-alebo-oprava-z-praktickeho-pohladu-v-roku-2020-uniqueidmRRWSbk196FPkyDafLfWAKl6Pu2Qg4Hwi5Q5P2k3LkZXjMj81y86fQ/?uri_view_type=4
Timestamp: 2020-07-06 12:36:35+00:00

Document:
Technické zhodnotenie dlhodobého majetku, alebo oprava z praktického pohľadu v roku 2020 | Spravodajca vo verejnej správe
20.2.2020, Ing. Ľubica Gavenčiaková, Zdroj: Verlag Dashöfer
2020.02.1.2 Technické zhodnotenie dlhodobého majetku, alebo oprava z praktického pohľadu v roku 2020
Technické zhodnotenie hmotného a nehmotného majetku je bližšie špecifikované v metodickom usmernení č. MF/016078/2017-352 zo dňa 09. 11. 2017.
V zmysle § 29 ZDP zákona o dani z príjmov sa technickým zhodnotením hmotného a nehmotného majetku rozumejú výdavky na dokončené nadstavby, prístavby, stavebné úpravy, rekonštrukcie a modernizácie prevyšujúce pri jednotlivom hmotnom a nehmotnom majetku sumu 1 700,00 € v úhrne za účtovné obdobie.
Za technické zhodnotenie je v zmysle platných predpisov možné považovať na základe rozhodnutia účtovnej jednotky aj technické zhodnotenie, ktorého cena obstarania je menej ako 1 700,00 € a doba použiteľnosti je viac ako jeden rok.
Zákon o dani z príjmov v § 29 ZDP pri definícii technického zhodnotenia ako výdavky na dokončené nadstavby, prístavby a stavebné úpravy odkazuje na zákon č. 50/1976 Zb. zákon o územnom plánovaní a stavebnom poriadku (stavebný zákon) v znení neskorších predpisov (ďalej „stavebný zákon”).
Nadstavby - zmeny dokončených stavieb, ktorými sa stavby zvyšujú.
Prístavby - zmeny dokončených stavieb, ktorými sa stavby pôdorysne rozširujú a ktoré sú navzájom spojené s doterajšou stavbou.
Vzhľadom na to, že aj pri nadstavbe, aj pri prístavbe dochádza k zmene výškového ohraničenia stavieb alebo pôdorysného ohraničenia stavieb, je potrebné k ich realizácii vydanie územného rozhodnutia a stavebného povolenia, resp. je potrebné ohlásenie podľa § 55 zákona č. 50/1976 Zb. stavebného zákona.
Stavebné úpravy - také úpravy, pri ktorých sa zachováva pôdorysné aj výškové ohraničenie stavby. Takýmito úpravami sa nemení vzhľad stavby, nezasahuje sa do nosných konštrukcií stavby.
Rekonštrukcia - také zásahy do hmotného majetku, ktoré majú za následok zmenu účelu jeho použitia, kvalitatívnu zmenu jeho výkonnosti alebo technických parametrov (napr. zmena - prestavba pohonných hmôt na plyn).
TEXT Suma MD Dal
Rekonštrukcia skladových priestorov na výrobný priestor (potrebná zmena kolaudačného rozhodnutia, alebo rozhodnutie stavebného úradu o zmene v užívaní stavby) 30 000 042 321
Zaradenie do užívania (navýšenie zostatkovej ceny ) 30 000 021 042
Prestavba osobného automobilu na pohrebné (potrebný záznam v technickom preukaze) 5 000 042 321
Zaradenie do užívania (navýšenie zostatkovej ceny) 5 000 023 042
Modernizácia - rozšírenie vybavenosti a použiteľnosti hmotného a nehmotného majetku o také súčasti, ktoré pôvodný majetok neobsahoval, pričom tvoria neoddeliteľnú súčasť majetku. Za neoddeliteľnú súčasť majetku sa považujú samostatné veci, ktoré sú určené na spoločné použitie s majetkom.
Montáž ťažného zariadenia (doba použiteľnosti viac ako 1 rok) 700 042 321
Zaradenie do užívania (navýšenie zostatkovej ceny) 700 023 042
Montáž klimatizácie 2 000 042 321
Zaradenie do užívania (navýšenie zostatkovej ceny ) 2 000 023 042
Technickým zhodnotením nie sú výdavky na opravy.
V zmysle § 28 ods. 2 písm. g) opatrenia sa za opravu považuje odstránenie čiastočného fyzického opotrebovania alebo poškodenia za účelom uvedenia do predchádzajúceho alebo prevádzkyschopného stavu a uvedením do prevádzkyschopného stavu sa rozumie vykonanie opravy aj s použitím iných než pôvodných materiálov, náhradných dielcov, súčastí alebo technológií, ak nedôjde k zmene technických parametrov alebo zvýšeniu výkonností majetku a ani k zmene účelu použitia. Udržiavaním sa spomaľuje fyzické opotrebovanie, predchádza sa jeho následkom a odstraňujú sa nedostatky.
Za bežné udržiavacie práce (opravy) sa pri stavbách považujú napr.: opravy fasády, výmena strešnej krytiny, opravy a výmena podláh, dlažieb, okien, dverí, maliarske práce, ale aj napr. výmena hliníkového elektroinštalačného rozvodu za medený, opravy oplotenia, opravy a výmena vnútorných priečok, výmena obkladov stien a pod.
V zmysle § 58 ods. 2 opatrenia sa na účte 511 – Opravy a udržiavanie účtujú náklady na externé opravy dlhodobého hmotného majetku, nehľadiac na to, z akého dôvodu došlo k poškodeniu majetku. Náklady na opravy a údržbu dlhodobého nehmotného majetku sa účtujú na účte 518 – Ostatné služby.
V zmysle § 58 ods. 5 opatrenia sa na účte 518 – Ostatné služby účtujú všetky ostatné externé služby, ktoré svojím charakterom nepatria na iné účty účtovej skupiny 51. Okrem iného sa na tomto účte účtujú náklady na služby výpočtovej a telekomunikačnej techniky (napr. technická podpora, aplikačná podpora a údržba softvéru, aktualizácia softvéru).
Účtovanie upgrade a update softvéru.
Update je aktualizácia existujúceho softvéru, napr. prispôsobenie novej platnej legislatíve, odstránenie chýb programu, zmena dát v databáze. Update nie je technickým zhodnotením programu a účtuje sa na ťarchu nákladov na účte 518 – Ostatné služby.
Upgrade je rozšírenie programového vybavenia o nové funkcie. Upgrade programu sa účtuje ako technické zhodnotenie dlhodobého nehmotného majetku. Technické zhodnotenie dlhodobého nehmotného majetku sa v zmysle § 21 ods. 2 opatrenia účtuje ako obstaranie dlhodobého nehmotného majetku na ťarchu účtu 041 – Obstaranie dlhodobého nehmotného majetku a po zaradení do používania sa preúčtuje na ťarchu účtu 013 – Softvér a v prospech účtu 041 – Obstaranie dlhodobého nehmotného majetku. V zmysle § 30 opatrenia sa technické zhodnotenie dlhodobého nehmotného majetku odpíše rovnako ako majetok, ku ktorému sa vzťahuje.
Príklad účtovania technického zhodnotenia a opráv dlhodobého hmotného majetku
Druh stavebnej úpravy Zatriedenie vykonaných prác MD D
Výmena strešnej krytiny bez zmeny strechy oprava 511 321

References: § 29
 § 29
 § 55
 § 28
 § 58
 § 58
 § 21
 § 30